छोटे वाहनों का सफल ट्रायल, चंडीगढ़ से मनाली की दूरी 47 KM कम हुई
Kiratpur-Manali Fourlane (Dainik Bhaskar), हिमाचल प्रदेश में कीरतपुर-नेरचौक-मनाली फोरलेन पर दूसरी सबसे लंबी सुरंग बनकर तैयार है। 1800 मीटर लंबी कैंची मोड़ टनल को आज ट्रायल के लिए खोला गया। इससे छोटे वाहनों की आवाजाही शुरू की गई।
हिमाचल प्रदेश में कीरतपुर-नेरचौक-मनाली फोरलेन पर दूसरी सबसे लंबी सुरंग बनकर तैयार है। 1800 मीटर लंबी कैंची मोड़ टनल को आज ट्रायल के लिए खोला गया। इससे छोटे वाहनों की आवाजाही शुरू की गई।
पर्यटक अब सीधे कीरतपुर से नेरचौक तक फोरलेन से पहुंच सकेंगे। अभी तक फोरलेन की सुविधा जगातखाना से मिल रही थी। जगातखाना पहुंचने को पुराने चंडीगढ़-मनाली नेशनल हाई‌वे से पंजपीरी संपर्क मार्ग का इस्तेमाल करना पड़ रहा था, लेकिन आज से छोटे वाहन कैंची मोड़ टनल से सीधे नेरचौक आएंगे।
टनल के दोनों छोर पर टारिंग पूरी
इस टनल के शुरू होने से स्थानीय लोगों सहित सैलानियों को भी फायदा मिलेगा। सुरंग के भीतर सफाई, ऑक्सीजन व दूसरी गैसों के मापने के सेंसर सहित सभी तरह के उपकरण लगाने का काम पूरा कर दिया गया है। टनल के दोनों छोर पर टारिंग भी कर दी है।
बताया जा रहा है कि कैंची मोड़ और थापना के बीच करीब डेढ़ किलोमीटर फोरलेन पर अभी यातायात टू लेन ही चलेगा, क्योंकि निर्माण कार्य जारी है।
फोरलेन पर 14 टनल बनाई जा रही
कीरतपुर-मनाली फोरलेन पर कुल 14 टनल बनाई जा रही है।​ ​​​​​​कैंची मोड़ सुरंग से पहले बीते सप्ताह पांच अन्य टनल पहले ही यातायात के लिए खोली जा चुकी हैं। इस हाईवे पर सबसे लंबी टनल मंडी शहर से आगे पंडोह और टकोली के बीच बनाई जा रही है, जिसकी लंबाई 2.8 किमी है। वहीं सबसे छोटी टनल बिलासपुर के पास है, जिसकी लंबाई 465 मीटर है।
47 किलोमीटर कम होगी दूरी
चंडीगढ़ से मनाली की दूरी 237 किमी थी, जो इन टनल शुरू से 190 किमी रह गई। इससे दिल्ली, चंडीगढ़, हरियाणा से मनाली, लाहौल स्पीति और लेह-लद्दाख आने वाले टूरिस्ट के अलावा स्थानीय लोगों को भी इससे बड़ा फायदा होगा।
PM कर सकते हैं उद्घाटन
कीरतपुर-मनाली फोरलेन का 15 जून के बाद प्रधानमंत्री नरेंद्र मोदी कभी भी उद्घाटन कर सकते हैं। व्यस्त कार्यक्रम की वजह से PM समय नहीं निकाल पाए तो केंद्रीय सड़क परिवहन एवं राजमार्ग मंत्री नितिन गडकरी भी उद्घाटन कर सकते हैं।